LIII.  Monasterii S. Mariae Cellae superioris Wirzeburgensis possessiones confirmat.   (Velletri, Maii 1.) [HUGO,  Sacri et canonici ordinis Praemonst. annales,  t. I, Prob., p. 387.]
Author: Lucius III

LUCIUS episcopus, servus servorum Dei, dilectis filiis RABENOLDO abbati monasterii S. Mariae semper Virginis in Cella, ejusque fratribus, tam praesentibus quam futuris, regularem vitam professis.

. . . In quibus haec propriis duximus exprimenda vocabulis: locum ipsum in quo praelibatum monasterium constructum est, cum adjacenti sanctimonialium Cella et curiis monasterio contiguis, Herstart videlicet, et illa quae est ultra fluvium Wrogi sita cum praediis et decimationibus et omnibus pertinentiis suis cultis et incultis; montem etiam qui Rotemberc dicitur, cum omni proventu suo. Ad haec concambium illud quod inter vos et inter episcopum Nuwenburgensem et ecclesiam ipsius, per manus advocati ejusdem ecclesiae, scilicet Theotinis comitis, filii marchionis Conradi, et per manum Manegoldi cujusdam nobilis de Wilpere, et filiorum suorum, quemadmodum felicis recordationis praedecessor noster Alexander papa et imperator Fridericus, Heroldus Wirtzburgensis episcopus, Tuto Nuwemburgensis episcopus, et ipsa Nuwenburgensis Ecclesia privilegiis suis confirmaverunt. Sunt autem haec omnia bonorum quae Nuwenburgensi Ecclesiae in concambio data sunt; bona in Hinsmisart, et in Hosteim, in Carbach et in Birckinvald, de quibus singulis annis viginti octo marcae ecclesiae Nuwenburgensi solvuntur. Haec autem bona in concambio sunt recepta: Haselbrunen villa quaedam et villa quae Walprunnen dicitur, et duae partes villae quae Albestatt dicitur, tertiam vero partem ejusdem villae a canonicis majoris ecclesiae in Wirciburc pro annuo canone vos manu tenetis, cum villa quae Lusenbach dicitur, et cum bonis quibusdam in Hisingen, unde singulis annis sex libras Wirtzeburgensis monetae persolvitis. Mansos sexdecim quoque quos bonae memoriae Heroldus Wirtzeburgensis episcopus, tres libras cum decimis in Turrebach, ad opus infirmorum vestro coenobio contulit, unde singulis annis libram ei persolvitis. Insuper curiam in Mose et curiam in Richesbrunnen, cum decimis et omnibus pertinentiis suis, et curiam in Wirciburcg, et bona vestra in Gernestatd et in Karbach, et curiam in Hetingesfeld cum vineis attinentibus. Sane novalium vestrorum, quae propriis manibus vel sumptibus vestris colitis, sive de nutrimentis animalium vestrorum, nullus a vobis decimas exigere vel extorquere praesumat. Paci quoque et tranquillitati vestrae paterna sollicitudine providere volentes, auctoritate apostolica prohibemus ut, infra clausuras locorum vel grangiarum vestrarum, nullus violentiam, vel rapinam seu furtum committere, aut ignem apponere, seu hominem capere, vel interficere audeat. Liceat quoque vobis clericos aut laicos e saeculo fugientes liberos et absolutos absque alicujus contradictione ad conversionem recipere et in vestra ecclesia retinere. Prohibemus insuper ut nulli fratrum vestrorum, post factam in eodem loco professionem, sine abbatis licentia fas sit de eodem loco discedere; discedentem vero absque communium litterarum cautione nullus audeat retinere. Cum autem generale interdictum terrae fuerit, liceat vobis, januis clausis, non pulsatis campanis, exclusis excommunicatis et interdictis, submissa voce, divina officia celebrare. Obeunte vero te, nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel fratrum pars consilii sanioris, secundum Dei timorem et beati Augustini Regulam providerit eligendum. Sepulturam quoque ipsius loci liberam esse decernimus, ut eorum devotioni et extremae voluntati, qui se illic sepeliri deliberaverint, nullus obsistat, salva tamen justitia illarum ecclesiarum, a quibus mortuorum corpora assumuntur. Decernimus ergo ut nulli omnino hominum liceat praefatam ecclesiam temere perturbare, etc. Ego Conradus Sal. minister Galinensis episcopus. Ego Theodinus Portuensis et S. Rufinae sedis episcopus. Ego Petrus Tusculan. episcopus. Ego Petrus tit. S. Susannae presbyt. card. Ego Vivianus tit. S. Stephani in Coelio Monte presb. card. Ego Cynthius presb. card. tit. S. Ceciliae. Ego Arduinus presb. card. tit. S. Crucis in Jerusalem. Ego Matthaeus presb. card. tit. S. Marcelli. Ego Laborans presb. card. S. Mariae trans Tiberim. tit. S. Calixti. Ego Jacobus S. Mariae in Cosmedin. diac. card. Ego Arditio S. Theodorici diac. card. Ego Rainerus S. Georgii ad Velum Aureum diac. card. Ego Gratianus SS. Cosmae et Damiani diac. card. Ego Rainerus diac. card. S. Adriani. Datum Velletri per manum Alberti sanctae Romanae Ecclesiae presbyteri cardinalis et cancellarii, Kalend. Maii, indictione XIV, Incarnationis Dominicae anno 1181, pontificatus vero domini Lucii papae III anno I.